Уладальнікі народных галасоў на два дні “пасяліліся” ў канцэртнай зале Мінскага дзяржаўнага музычнага вучылішча імя М.І. Глінкі. У першы дзень з 27 канкурсантаў, кожны з якіх спяваў па дзве песні (адну з іх — акапэльна, без акампанементу), журы адабрала 14. Тыя атрымалі магчымасць выступіць са славутым калектывам — Нацыянальным акадэмічным народным аркестрам Беларусі імя І.Жыновіча пад кіраўніцтвам народнага артыста краіны, прафесара Міхаіла Казінца.